amanoisuno/poetBack huggingface dataset:
上之回 陳子良 
承平重遊樂，詔蹕上之回。屬車響流水，清笳轉落梅。嶺雲蓋道轉，岩花映綬開。下輦便高宴，何如在瑤台。
新成安樂宮 陳子良 
春色照蘭宮，秦女坐窗中。柳葉來眉上，桃花落臉紅。拂塵開扇匣，卷帳卻熏籠。衫薄偏憎日，裙輕更畏風。
夏晚尋於政世置酒賦韻 陳子良 
聊從嘉遁所，酌醴共抽簪。以茲山水地，留連風月心。長榆落照盡，高柳暮蟬吟。一返桃源路，別後難追尋。
入蜀秋夜宿江渚 陳子良 
我行逢日暮，弭棹獨維舟。水霧一邊起，風林兩岸秋。山陰黑斷磧，月影素寒流。故鄉千裏外，何以慰羈愁。
賦得妓 陳子良 
金穀多歡宴，佳麗正芳菲。流霞席上滿，回雪掌中飛。明月臨歌扇，行雲接舞衣。何必桃將李，別有待春暉。
酬蕭侍中春園聽妓 陳子良 
微雨散芳菲，中園照落暉。紅樹搖歌扇，綠珠飄舞衣。繁弦調對酒，雜引動思歸。愁人當此夕，羞見落花飛。
遊俠篇 陳子良 
洛陽麗春色，遊俠騁輕肥。水逐車輪轉，塵隨馬足飛。雲影遙臨蓋，花氣近熏衣。東郊鬥雞罷，南皮射雉歸。日暮河橋上，揚鞭惜晚暉。
春晚看群公朝還人為八韻 陳子良 
遊子惜春暮，策杖出蒿萊。正直康莊晚，群公謁帝回。履度南宮至，車從北闕來。珂影傍明月，笳聲動落梅。迎風采旄轉，照日綬花開。紅塵掩鶴蓋，翠柳拂龍媒。綺雲臨舞閣，丹霞薄吹台。輕肥寧所羨，未若反山隈。
贊德上越國公楊素 陳子良 
君侯稱上宰，命世挺才英。本超騏驥足，複蘊風雲情。攄藻掞錦綺，育德潤瑤瓊。已踵四知舉，非無三傑名。濟世同舟楫，匡政本阿衡。雍容入青瑣，肅穆侍丹楹。桂宮擅鳴佩，槐路獨飛纓。高門羅虎戟，綺閣麗雕甍。金樽酌湛湛，歌扇掩盈盈。匈奴軼燕薊，烽火照幽並。天子命薄伐，受脤事專征。七德播雄略，十萬騁行兵。雁行蔽虜甸，魚貫出長城。交河方飲馬，瀚海盛揚旌。拔劍倚天外，蒙犀輝日精。彎弧穿伏石，揮戈斬大鯨。鼓鼙朝作氣，刁鬥夜偏鳴。六郡多壯士，三邊豈足平。嶺雲朝合陣，山月夜臨營。胡塵暗馬色，芳樹動笳聲。關雲未盡散，塞霧常自生。川長蔓草綠，峰迥雜花明。小人愧王氏，雕文慚馬卿。濫此叨書記，何以謝過榮。高山徒仰止，終是恨才輕。
於塞北春日思歸 陳子良 
我家吳會青山遠，他鄉關塞白雲深。為許羈愁長下淚，如何此日嗟遲暮，悲來還作白頭吟。
送別 陳子良 
落葉聚還散，征禽去不歸。以我窮途泣，沾君出塞衣。
七夕看新婦隔巷停車 陳子良 
隔巷遙停幰，非複為來遲。只言更尚淺，未是渡河時。
詠春雪 陳子良 
光映妝樓月，花承歌扇風。欲妒梅將柳，故落早春中。
驄馬 庾抱 
櫪上浮雲驄，本出吳門中。發跡來東道，長鳴起北風。回鞍拂桂白，赬汗類塵紅。滅沒徒留影，無因圖漢宮。
別蔡參軍 庾抱 
人世多飄忽，溝水易東西。今日歡娛盡，何年風月同。悲生萬里外，恨起一杯中。性靈如未失，南北有征鴻。
賦得胥台露 庾抱 
胥台既落構，荊棘稍侵扉。棟拆連雲影，梁摧照日暉。翔鶤逐不及，巢燕反無歸。唯有團階露，承曉共沾衣。
臥痾喜霽，開扉望月，簡宮內知友 庾抱 
秋雨移弦望，疲痾倦苦辛。忽對荊山璧，委照越吟人。高高侵地鏡，皎皎徹天津。色麗班姬篋，光潤洛川神。輪輝池上動，桂影隙中新。懷賢雖不見，忽似暫參辰。
和樂記室憶江水 庾抱 
遙想觀濤處，猶意採蓮歌。無因關塞葉，共下洞庭波。
淩朝浮江旅思 馬周 
太清上初日，春水送孤舟。山遠疑無樹，潮平似不流。岸花開且落，江鳥沒還浮。羈望傷千里，長歌遣四愁。
句 馬周 
何惜鄧林樹，不借一枝棲。
出玉關 來濟 
斂轡遵龍漢，銜淒渡玉關。今日流沙外，垂涕念生還。
七夕 張文恭 
鳳律驚秋氣，龍梭靜夜機。星橋百枝動，雲路七香飛。映月回雕扇，淩霞曳綺衣。含情向華幄，流態入重闈。歡餘夕漏盡，怨結曉驂歸。誰念分河漢，還憶兩心違。
佳人照鏡 張文恭 
倦采蘼蕪葉，貪憐照膽明。兩邊俱拭淚，一處有啼聲。
奉和同太子監守違戀 薛元超 
儲禁銅扉啟，宸行玉軑遙。空懷壽街吏，尚隔寢門朝。北首瞻龍戟，塵外想鸞鑣。飛文映仙榜，瀝思葉神飆。帝念紆蒼璧，幹文煥紫霄。歸塘橫筆海，平圃振詞條。欲應重輪曲，鏘洋韻九韶。
答辨才探得招字 蕭翼 
邂逅款良宵，殷勤荷勝招。彌天俄若舊，初地豈成遙。酒蟻傾還泛，心猿躁似調。誰憐失群雁，長苦業風飄。
道失 歐陽詢 
已惑孔貴嬪，又被辭人侮。花箋一何榮，七字誰曾許。不下結綺閣，空迷江令語。雕戈動地來，誤殺陳後主。
巫山高 閻立本 
君不見巫山高高半天起，絕壁千尋盡相似。君不見巫山磕匝翠屏開，湘江碧水繞山來。綠樹春嬌明月峽，紅花朝覆白雲台。台上朝雲無定所，欲暮高唐行雨送，今宵定入荊王夢。荊王夢裏愛穠華，
同潘屯田冬日早朝 張文琮 
假寐懷古人，夙興瞻曉月。通晨禁門啟，冠蓋趨朝謁。霜靄清九衢，霞光照雙闕。紛綸文物紀，煥爛聲明發。腰劍動陸離，鳴玉和清越。
蜀道難 張文琮 
梁山鎮地險，積石阻雲端。深谷下寥廓，層岩上鬱盤。飛梁架絕嶺，棧道接危巒。攬轡獨長息，方知斯路難。
昭君怨 張文琮 
戒途飛萬里，回首望三秦。忽見天山雪，還疑上苑春。玉痕垂粉淚，羅袂拂胡塵。為得胡中曲，還悲遠嫁人。
詠水 張文琮 
標名資上善，流派表靈長。地圖羅四瀆，天文載五潢。方流涵玉潤，圓折動珠光。獨有蒙園吏，棲偃玩濠梁。
賦橋 張文琮 
造舟浮謂日，鞭石表秦初。星文遙寫漢，虹勢尚淩虛。已授文成履，空題武騎書。別有臨濠上，棲偃獨觀魚。
和楊舍人詠中書省花樹 張文琮 
花萼映芳叢，參差間早紅。因風時落砌，雜雨乍浮空。影照鳳池水，香飄雞樹風。豈不愛攀折，希君懷袖中。